மன்றோவின் கதைமொழி நேர்த்தியானது. நாவல்கள் எழுதியுள்ளபோதும், சிறுகதைகளே இவருக்கு பெயர் பெற்றுத் தந்தன. விமர்சகர்கள் இவரை கனடாவின் "செக்காவ்' என பாராட்டுகிறார்கள். மன்றோவின் பெரும்பாலான கதைகள் சிறுநகரப் பின்னணியில் அமைந்தவை. சமூக அங்கீகாரத்துக்கான ஏக்கமும், அதனால் அமையும் விரும்பாத உறவுகளும், ஒழுக்க மீறல்களும், தலைமுறை இடைவெளியில் எழும் பிரச்சினைகளும் வாழ்க்கை லட்சியங்களின் மோதல்களும் இவரது பெரும்பாலான கதைகளின் மைய கருவாக அமைபவை.